Moni etsii varastettua pyöräänsä itse, sillä poliisi ei ehdi – Risto Varra alkoi jäljittää varastettua maastopyöräänsä saatuaan vinkin ventovieraalta Elinalta

Oululaiset ovat joutuneet pyörävarkaiden riivaamiksi. Tekijät ovat taparikollisia ja päihteiden käyttäjiä, joita on vaikea saada lopettamaan varastelua.

Oululainen Risto Varra kiittää, että tuli valinneeksi pyöräänsä huomiota herättävän värin. Sen hän arvelee auttaneen löytymisessä.­

Viikko sitten varastettu maastopyörä on palannut omistajansa Risto Varran parvekkeelle Oulun Toppilassa.

”Kiitos Puskaradio-ryhmän Facebookissa. Ilmoitin siellä heti, kun pyörä pöllittiin ja lupasin satasen palkkion. Ilman sitä pyörä olisi jäänyt kadoksiin”, Varra sanoo.